Verskeie optogte teen Zuma vandag gehouDie Demokratiese Alliansie se March for Change-optog Verskeie organisasies, politieke partye en ondersteuners gaan na verwagting aan verskeie optogte landswyd deelneem om aan te dring dat pres. Jacob Zuma uit sy amp bedank. In Pretoria is die polisie op hoë gereedheid in die middestad en is beamptes reeds by die Uniegebou ontplooi. Dit volg nadat die Tshwane-metro die betoging in die stad aanvanklik geweier het aangesien die organiseerders glo nie aan al die voorwaardes voldoen het nie. Die drukgroep Save South Africa het ter elfde uur die hooggeregshof genader en ŉ hofbevel bekom om die verbod om te keer. Solly Msimanga, Pretoria se burgemeester, het egter ná die uitspraak laataand in ŉ verklaring gesê die Tshwane-metro ondersteun die massa protesaksie teen staatskaping en korrupsie. “Ek as burgemeester verwelkom die besluit van die hof om die verkeerde besluit van die metro [om die optog onwettig te verklaar] om te keer. Die optog het nog altyd die ondersteuning van die DA-beheerde administrasie van die stad gehad, so ook Suid-Afrikaners se grondwetlike reg om wettiglik te betoog.” Msimanga het gesê die besluit om die betoging nie goed te keur nie was weens “ontevrede” wetstoepassingsbeamptes in die polisie en Tshwane-metropolisie “wat onbehoorlik verkies het om besluite te neem op grond van partypolitieke oorwegings van die ANC”. Hy het die polisie en metropolisie gewaarsku om hul plig uit te voer en seker te maak dat die betogings nie ŉ gevaar vir deelnemers en omstanders inhou nie. Khomotso Phahlane, die waarnemende nasionale polisiekommissaris, het tydens ŉ laataand perskonferensie in die stad gesê die polisie sal alle optogte as wettig hanteer. Die optogte word gereël nadat Zuma se omstrede middernagtelike kabinetskommeling verlede week tot gevolg gehad het dat die kredietgraderingsagentskap Standard & Poor’s (S&P) Maandagaand Suid-Afrika se kredietgradering na rommelstatus afgradeer het. Verskeie organisasies, politieke partye, vakbonde en ander groepe, onder meer die SAKP, Cosatu en die ANC-veterane, het ŉ beroep op Zuma gedoen om te bedank. Die regering het laataand ŉ persverklaring uitgereik waarin hy gesê het hy is bewus van die beplande optogte en dat dit vreedsaam moet geskied. Hier is sommige van die verwagte protesaksies wat Vrydag 7 April gehou sal word: Gauteng Wes-Kaap Vrystaat KwaZulu-Natal Mpumalanga Noordwes Noord-Kaap